
 ROMÂNIA

JUDEŢUL TIMIŞ

COMUNA LIEBLING

Liebling, Nr. 528, Cod poștal: 307245, 
Tel: 0256/396501; Fax: 0256/396421
e-mail. contact@primarialiebling.ro

Nr. 4728/22.03.2022
REFERAT DE APROBARE AL PRIMARULUI

La Proiectul de Hotărâre privind acordarea titlului de ,,Cetățean de Onoare al Comunei Liebling Înaltpreasfinției sale Ioan SELEJAN, Arhiepiscopul Timișoarei și Mitropolitul Banatului; 
Consider oportun acordarea Titlului de Cetăţean de Onoare al comunei Liebling, Înaltpreasfinției sale Ioan SELEJAN Arhiepiscopul Timișoarei și Mitropolitul Banatului, în semn de recunoștință și prețuire pentru sprijinul spiritual și material, acordat enoriașilor parohiei ortodoxe din Liebling, în vederea înălțarii unui nou lăcaș de cult, tezaur de valori al culturii și spiritualității neamului noastru romănesc. Mulțumirea noastră se îndreaptă din nou către Înaltpreasfinția sa pentru slujirea de care a dat dovadă, cu cinste, evlavie, dragoste de oameni și de Dumnezeu.  In același timp, părintele nostru Mitropolit, Ioan Selejan, va rămâne în inima noastră, în gândul nostru, în rugaciunile noastre și îi vom rămâne supuși fii și fiice duhovnicești. 

Subsemnatul, Ioan-Gheorghe MUNTEANU, în calitate de primar al comunei Liebling, prin prezentul referat de aprobare, supun atenției dvs, posibilitatea adoptării unei hotărâri de consiliu prin care să se aprobe: „ Proiectul de Hotărâre privind acordarea titlului de ,,Cetățean de Onoare al Comunei Liebling Înaltpreasfinției sale Ioan SELEJAN, Arhiepiscopul Timișoarei și Mitropolitul Banatului ”, în forma prezentată.
                                                     Primar,

                               Ioan Gheorghe MUNTEANU

Nr. 4727/22.03.2022
RAPORT DE SPECIALITATE

La Proiectul de Hotărâre privind acordarea titlului de ,,Cetățean de Onoare al Comunei Liebling Înaltpreasfinției sale Ioan SELEJAN, Arhiepiscopul Timișoarei și Mitropolitul Banatului; 
Înaltpreasfinţia Sa Ioan Selejan, Mitropolitul Banatului, s-a născut la data de 14 noiembrie 1951, în localitatea Petrani, judeţul Bihor, fiind al patrulea copil al părinţilor săi, Ioan şi Ilca. Şcoala primară a urmat-o în satul natal Petrani, iar gimnaziul l-a urmat în localitatea Pocola, judeţul Bihor. A absolvit liceul „Constan​tin Brâncuşi” din Oradea, promoţia 1971 şi Facultatea de Instalaţii şi Automatizări din Bucureşti, promoţia 1976. Având chemare duhovnicească, în anul 1980 a intrat ca viețuitor la Mănăstirea Lainici, Arhiepiscopia Craiovei.
În anul 1986 a absolvit Seminarul Teologic din Craiova, iar în anul 1990 Institutul Teologic de grad Universitar din Sibiu. La 6 august 1990 a fost hirotonit ierodiacon la Mănăstirea Lainici, iar la 15 august 1990 a fost hirotonit ieromonah la Mănăstirea Tismana. Între anii 1990-1994 a fost rânduit stareț al Mânăstirii Lainici de Mitropolitul Nestor Vornicescu, încredinţându-i-se păstorirea sufletească a fraților și călugărilor din mânăstire.

În perioada 1980-1994 a restaurat mai multe biserici şi mânăstiri (Tismana, Polovragi, Bucovăț, Lainici, Crasna), iar ca stareţ la Mănăstirea Lainici a zidit o nouă biserică, monumentală, în incinta mânăstirii, şi un corp de chilii. În perioada studiilor la Ierusalim a coordonat pictarea unei părţi a bisericii așezământului românesc şi a amenajat o bibliotecă, care a fost şi ea pictată.

Între anii 1991-1994 a urmat in paralel două studii de doctorat la Institutul Biblic din Ierusalim, unul in Studii Biblice şi altul in Egiptologie şi Orientalistică.

A fost hirotesit Arhimandrit în anul 1994 şi numit Superior al Așezământului Românesc de la Ierusalim, de unde a fost chemat în ţară pentru ocuparea funcţiei de episcop. Și, ca un act de dreptate faţă de cei care s-au jertfit de-a lungul istoriei pentru credinţă şi românitate, cu înţeleaptă chibzuinţă asupra împrejurărilor prezente şi viitoare ale existenţei drept credincioşilor ortodocşi din judeţele Harghita şi Covasna, Adunarea Naţională Bisericească, în şedinţa din 11 ianuarie 1994, a hotărât înfiinţarea Episcopiei Covasnei şi Harghitei. În ziua de 12 iulie 1994, Colegiul Electoral Bisericesc a ales ca întâi stătător al nou înfiinţatei Episcopii, cu sediul la Miercurea-Ciuc, pe Preacuviosul Părinte Arhimandrit Ioan Selejan, Superiorul Aşezămintelor Româneşti de la Ierusalim şi Iordan. Hirotonia întru arhiereu a fost săvârșită la 20 iulie 1994, la Mănăstirea „Sfântul Prooroc Ilie” din Topliţa, judeţul Harghita, ctitorie a Patriarhului Miron Cristea, urmând ca la 25 septembrie 1994, să aibă loc la Miercurea-Ciuc, In catedrala „Sfântul Nicolae”, instalarea primului episcop al Covasnei şi Harghitei. Acest moment a constituit o zi de sărbătoare cu adânci reverberații în spațiul ecleziastic al locului, la Întronizare luând parte patriarhii Teoctist al României și Partenie al Alexandriei, înconjurați de un ales sobor de ierarhi din țară și din patriarhia Alexandriei. De atunci, nădejdile exprimate ori nerostite ale credincioşilor şi ale slujitorilor bisericeşti s-au îndreptat către un arhiereu care avea experienţa vieţuirii alături de străini, care restaurase multe biserici şi mânăstiri şi care se va dovedi întru totul devotat chemării sale.
După două decenii de ctitorire și de rodnică slujire misionară în eparhia Covasnei și Harghitei, în data de 16 decembrie 2014, Înaltpreasfințitul Ioan a fost ales de către Sfântul Sinod în slujirea de Arhiepiscop al Timişoarei şi Mitropolit al Banatului. Întronizarea sa ca Arhiepiscop al Timișoarei şi Mitropolit al Banatului, a avut loc la 28 decembrie, în catedrala mitropolitană din Timișoara, fiind săvârșită de către Preafericitul Părinte Patriarh Daniel și mai mulți membri ai Sfântului Sinod.

Încă de la începutul păstoririi sale la Timișoara, ierarhul nostru s-a arătat a fi un adevărat păstor de suflete, îngrijindu-se de toate aspectele slujirii arhierești, îmbinând activitatea misionară cu cea culturală, pe cea liturgică cu cea filantropică și educațională, devenind, în același timp și o prezență marcantă în spațiul social.

Slujirea și cuvântările sale în catedrala mitropolitană, în parohiile și mănăstirile eparhiei, au îmbogățit viața duhovnicească. De asemenea, deschiderea și gândurile Înaltpreasfinției Sale față de suferințele celor aflați în nevoi au devenit fapte concre​te ale iubirii creștine prin construirea sau cumpărarea de case pentru cei abandonați, marginalizați și singuri, prin oferirea de sprijin spitalelor din eparhiei școlilor, Arhierie și Filantropie așezămintelor sociale și tuturor acelora care i-au solicitat ajutorul.

Toate aceste aspecte, ce sunt redate succint, conturează profilul duhovnicesc, moral, intelectual și vocația misionară a Părintelui Mitropolit Ioan al Banatului, care și-a închinat viața slujirii dinamice a Bisericii și a binelui obștesc.
Subsemnata, Sonia – Larisa RUSU, în calitate de consilier personal al primarului comunei Liebling, prin prezentul raport de specialitate, supun atenției dvs, posibilitatea adoptării unei hotărâri de consiliu prin care să se aprobe: „Proiectul de Hotărâre privind acordarea titlului de ,,Cetățean de Onoare al Comunei Liebling Înaltpreasfinției sale Ioan SELEJAN, Arhiepiscopul Timișoarei și Mitropolitul Banatului”, în forma prezentată, conform Regulamentului pentru acordarea Titlului de Cetățean de Onoare al Comunei Liebling, aprobat prin H.C.L. 13/28.02.2022. 
                                               Întocmit,

                                                  CONSILIER PERSONAL AL PRIMARULUI

                                                   Sonia-Larisa RUSU

